Lea Wermelin (S), 2025-12-12:
Således godt forberedt.
Tak for ordet.
Der er de sager, som vi behandler her i salen, som man kan mærke ekstra i maven.
For mig er det borgerforslag, vi behandler i dag, et af de forslag, som jeg har været meget optaget af, og som jeg også glæder mig til at vi kan følge op på politisk.
For når man selv har født børn; når man kender venner, veninder og folk i ens omgangskreds, som har været igennem både dejlige børnefødsler, men også svære forløb bagefter; og når man, som fremsætterne har gjort, deler deres historier om underlivsprolaps, delte mavemuskler, inkontinens, bristninger og smerter, så forstår man jo, hvor vigtigt et område det her er.
Det er også derfor, tror jeg, at jeg flere gange har oplevet, at man også godt lidt kan få en klump i halsen.
Så jeg vil også gerne starte med at takke fremsætterne af borgerforslaget for at sætte fokus på det her og få den diskussion herind i Folketingssalen.
For den hjælp, vores sundhedsvæsen tilbyder i dag, er desværre ikke god nok.
Vi har i de seneste år, som vi også lige hørte i debatten, talt meget om fertilitet, tiden op til fødslen, selve fødslen, amning og rettigheder til ophold på barselsafsnit – alt det, der hører med – men det er også rigtig godt og vigtigt, at vi nu får fokus på tiden efter fødslen og de fødselskomplikationer, der mange gange følger med.
For en fødsel er jo noget af det største, vi oplever i vores liv.
Det er også en vild ting, hvad der sker med kvindekroppen, og det kan skabe både synlige og usynlige forandringer.
Jeg tror, at langt de fleste af os kender nogen, der har været igennem hårde fødsler og har haft komplikationer – mange af os kvinder, der er her i salen i dag, er jo også eksempler på det – og derfor skal der være den rette hjælp at hente.
For nogle kan det være et træningsforløb, for andre kan det være egentlig specialiseret behandling i sundhedsvæsenet, og jeg tror også, at vi har været rystede over nogle af de eksempler, der har været fremme.
Det er jo det, som det her borgerforslag handler om: Hvad skal der egentlig til, for at alle kvinder får rigtig, kompetent og specialiseret behandling for fødselsskader?
Ministeren var inde på det, som vi i virkeligheden har aftalt med hinanden at der skal være: en konsultation efter fødslen, altså en 8-ugersundersøgelse hos egen læge.
Men som det også fremgår af beslutningsforslaget, som er en del af motivationen for at diskutere forslaget her i dag, bliver det af rigtig mange kvinder opfattet som utilstrækkeligt.
Det vil vi rigtig gerne være med til at se på, også fra Socialdemokratiets side.
For vi synes ikke, at det er acceptabelt, at kvinder overlades uden den nødvendige hjælp, ovenikøbet på et tidspunkt, hvor man i forvejen kan være hårdt presset med en ny baby og en ny hverdag.
Så jeg er rigtig glad for, at vi fra regeringspartiernes side, og det er også noget, jeg oplever at der er bred opbakning til i Folketinget, vil igangsætte et eftersyn af efterfødselsområdet.
Det skal give os et godt fundament at stå på.
Vi foreslår bl.a., at man skal kigge på nogle af de erfaringer, som regionerne allerede gør sig i dag på området.
Der er f.eks. erfaringer med bristningsambulatorier i Region Hovedstaden og med, hvordan man kan lave automatisk indkaldelse i regionsregi.
Vi har også interesseret os for de her gynobs'er, altså fysioterapeuter, der har særlig stor viden om behandling af problemer i forhold til underliv, bækkenbund og kernemuskulatur.
Kan vi bruge dem mere i forhold til at hjælpe nogle af de kvinder med alvorlige skader?
Som vi har været inde på, kommer vi også til at kigge på 8-ugersundersøgelsen hos egen læge, erfaringer fra Sverige og også nogle af de erfaringer, man har gjort sig i Københavns Kommune.
Så jeg glæder mig over, at vi nu tager en helt nødvendig debat her i Folketingssalen, men måske endnu mere over, at vi reelt kommer til at følge det op og også handle på det her område og få et eftersyn i første omgang.
Så jeg vil gerne slutte igen med at sende en stor tak til de kvinder, som står bag det her borgerforslag.
Tusind tak for initiativet til at starte en meget, meget vigtig og nødvendig debat.
I Socialdemokratiet ser vi frem til det videre arbejde med at styrke efterfødselsområdet.